**ТОШКЕНТ ДАВЛАТ ЮРИДИК УНИВЕРСИТЕТИ   
ҲУЗУРИДАГИ ИЛМИЙ ДАРАЖАЛАР БЕРУВЧИ DSс.07/13.05.2020.Yu.22.03** **РАҚАМЛИ ИЛМИЙ КЕНГАШ**

**ТОШКЕНТ ДАВЛАТ ЮРИДИК УНИВЕРСИТЕТИ**

**СУННАТОВ ВОҲИД ТОШМУРОДОВИЧ**

**МАНСАБ СОХТАКОРЛИГИГА ҚАРШИ КУРАШНИНГ**

**ЖИНОЯТ-ҲУҚУҚИЙ ВА КРИМИНОЛОГИК   
ЖИҲАТЛАРИ**

12.00.08 – Жиноят ҳуқуқи. Криминология. Жиноят-ижроия ҳуқуқи.

**Юридик фанлар бўйича фалсафа доктори (PhD) диссертацияси**

Мансаб сохтакорлигига қарши курашишнинг жиноят-ҳуқуқий ва криминологик жиҳатларини тадқиқ этиш натижасида қуйидаги хулоса, таклиф ва тавсиялар ишлаб чиқилган:

**I. Жиноят ҳуқуқи назариясини ривожлантириш бўйича тавсиялар:**

**1.**Мансаб сохтакорлиги тушунчасига қуйидагича таъриф берилди:

**мансаб сохтакорлиги –** давлат органи, давлат иштирокидаги ташкилот ёки фуқароларнинг ўзини ўзи бошқариш органи мансабдор шахсининг ғаразгўйлик ёки бошқа манфаатларни кўзлаб, расмий ҳужжатларга била туриб сохта маълумотлар ва ёзувлар киритиши, ҳужжатларни қалбакилаштириши ёки била туриб сохта ҳужжатлар тузиши ёки тақдим этилиши фуқароларнинг ҳуқуқлари ёки қонун билан қўриқланадиган манфаатларига ёхуд давлат ёки жамоат манфаатларига жиддий зарар етказилишига сабаб бўлган қилмиш.

**2.** Мансаб сохтакорлигининг махсус объекти – ҳокимият, бошқарув ва жамоат бирлашмалари органларининг манфаатларини қўриқловчи ва уларнинг нормал фаолиятини таъминловчи ижтимоий муносабатлар; турдош объекти – давлат органлари ва маҳаллий ўзини ўзи бошқариш органларининг нормал ва қонуний фаолиятини таъминловчи ижтимоий муносабатлар; бевосита асосий объекти – ҳокимият органларининг давлат хизматига доир фаолияти жараёнида юзага келадиган расмий ҳужжатлар муомаласи ва уларни муомалага чиқариш билан боғлиқ бўлган ижтимоий муносабатлар; бевосита қўшимча объекти – фуқароларнинг ҳуқуқлари ва қонун билан қўриқланадиган манфаатлари ёхуд давлат ёки жамоат манфаатлари билан боғлиқ ижтимоий муносабатлар ҳисобланади.

**3. Мансаб сохтакорлигининг предмети –** шахсини тасдиқловчи, жисмоний ва юридик шахсларга ҳуқуқ бериш ёки ундан маҳрум қилиш ёхуд мажбурият юклаш ёки ундан озод қилиш ёки бошқа ҳуқуқий аҳамиятга эга бўлган факт ва воқеаларни тасдиқловчи, ҳуқуқий оқибатларга олиб келадиган, давлат органи, давлат иштирокидаги ташкилот ёки фуқароларнинг ўзини ўзи бошқариш органи мансабдор шахси томонидан қабул қилинган (тасдиқланган), лозим даражада тузилган ва зарурий реквизитлари мавжуд бўлган ёзма ёки электрон ҳужжат. Расмий ҳужжатлар билан бир қаторда, ваколатли давлат органи, давлат иштирокидаги ташкилот ёки фуқароларнинг ўзини ўзи бошқариш органи мансабдор шахси томонидан гувоҳлантирилган хусусий ҳужжатлар ҳам мансаб сохтакорлигининг предмети бўлиши мумкин.

**4.** Мансаб сохтакорлиги бир-бири билан боғланган икки жиноят-ҳуқуқий белги: шахс содир этаётган қилмишнинг хусусияти ва предметга таъсир кўрсатиш усулини бирлаштиради. Жиноят объектив томонининг белгиси сифатида сохтакорлик ҳам мустақил қилмиш, ҳам жиноятни содир этиш усули бўлиши мумкин.

**5.** Мансаб сохтакорлигининг қуйидаги кўринишлари фарқланади:

1)*моддий сохтакорлик* – бунда ҳужжатга турли хил тузатишлар киритилади, қириб ўчириш ёки ёзувлар ўзгартирилиб бошқа рақамларни ёзиш, санани ўзгартириш, ҳақиқий матнни ўчириб, унинг ўрнига бошқа матнни ёзиш ва ҳ.к. амалга оширилади;

2)*интеллектуал сохтакорлик* – бунда ҳақиқатга ёки ишларнинг ҳақиқий ҳолатига мувофиқ келмайдиган маълумотлар ифодаланган сохта, қалбакилаштирилган ҳужжат тайёрланади.

**II. Жиноят ва маъмурий жавобгарлик тўғрисидаги қонун ҳужжатларини такомиллаштириш бўйича таклифлар:**

**1.**ЖК **19211-моддаси 1-қисми диспозициясини** қуйидаги таҳрирда баён этиш таклиф этилган:

«Мансаб ваколатларини суиистеъмол қилиш, яъни нодавлат тижорат ташкилоти ёки бошқа нодавлат ташкилоти мансабдор шахсининг ўз мансаб ваколатларидан қасддан фойдаланиши*, шу жумладан, расмий ҳужжатларга била туриб сохта маълумотлар ва ёзувлар киритиши, ҳужжатларни қалбакилаштириши ёки била туриб сохта ҳужжатлар тузиши ёки тақдим этиши* фуқароларнинг ҳуқуқларига ёки қонун билан қўриқланадиган манфаатларига ёхуд давлат ёки жамоат манфаатларига кўп миқдорда зарар ёхуд жиддий зиён етказилишига сабаб бўлса, –».

**2.** Айрим хорижий давлатлар тажрибасини инобатга олиб, Ўзбекистон Республикаси ЖК 209-моддасини «**хизмат ёки мансаб сохтакорлиги**» деб номлаш ва унда нафақат мансабдор шахслар, балки **мансабдор шахс ҳисобланмаган давлат хизматчиларининг** қилмишлари учун ҳам жавобгарлик назарда тутиш таклиф этилган.

**3.** ЖКдаги «зарар» ва «зиён» тушунчалари таҳлили асосида   
ЖК 209-моддасида «жиддий зарар» атамасини «жиддий зиён»га ўзгартириш таклиф этилган.

**4.**Ўзбекистон Республикаси Маъмурий жавобгарлик тўғрисидаги кодексини қуйидаги мазмундаги 1934-модда билан тўлдириш таклиф этилган:

«**1934-модда. Давлат органи, давлат иштирокидаги ташкилот   
ёки фуқароларнинг ўзини ўзи бошқариш органи хизматчиси   
ёки мансабдор шахсининг расмий ҳужжатларни сохталаштириши**

Давлат органи, давлат иштирокидаги ташкилот ёки фуқароларнинг ўзини ўзи бошқариш органи хизматчиси ёки мансабдор шахсининг ғаразгўйлик ёки бошқа манфаатларни кўзлаб расмий ҳужжатларга била туриб сохта маълумотлар ва ёзувлар киритиши, ҳужжатларни қалбакилаштириши ёки била туриб сохта ҳужжатлар тузиши ёки тақдим этиши, –

базавий ҳисоблаш миқдорининг эллик бараваридан юз бараваригача миқдорда жарима солишга сабаб бўлади».

**5.** ЖК 209-моддасини қуйидаги таҳрирда баён этиш таклиф этилган:

«**209-модда. Хизмат ёки мансаб сохтакорлиги**

Хизмат ёки мансаб сохтакорлиги, яъни давлат органи, давлат иштирокидаги ташкилот ёки фуқароларнинг ўзини ўзи бошқариш органи хизматчиси ёки мансабдор шахсининг ғаразгўйлик ёки бошқа манфаатларни кўзлаб расмий ҳужжатларга била туриб сохта маълумотлар ва ёзувлар киритиши, ҳужжатларни қалбакилаштириши ёки била туриб сохта ҳужжатлар тузиши ёки тақдим этиши фуқароларнинг ҳуқуқларига ёки қонун билан қўриқланадиган манфаатларига ёхуд давлат ёки жамоат манфаатларига анча миқдорда зарар ёки жиддий зиён етказилишига сабаб бўлса ёхуд шундай ҳаракатлар учун маъмурий жазо қўлланилганидан кейин содир этилган бўлса, –».

**6.** ЖК 301-моддасининг номи ва 1-қисми диспозициясини қуйидаги таҳрирда баён этиш таклиф этилган:

«**301-модда. Ҳокимиятни суиистеъмол қилиш, ҳокимият ваколатидан ташқарига чиқиш ёки ҳокимият ҳаракатсизлиги ёхуд хизмат ёки мансаб сохтакорлиги**

Бошлиқ ёки бошқа мансабдор шахснинг ўз ҳокимият ёки хизмат мавқеини суиистеъмол қилиши, ҳокимият ёки хизмат ваколати доирасидан четга чиқиши, шунингдек, ҳокимият ҳаракатсизлиги ёхуд мансабдор шахс ёки хизматчининг расмий ҳужжатларга била туриб сохта маълумотлар ва ёзувлар киритиши, ҳужжатларни қалбакилаштириши ёки била туриб сохта ҳужжатлар тузиши ёки тақдим этиши Қуролли Кучларнинг манфаатларига, ҳарбий хизматчи ёки бошқа фуқароларнинг ҳуқуқлари ёки қонун билан қўриқланадиган манфаатларига кўп миқдорда зарар ёки жиддий зиён етказилишига сабаб бўлса, –».

**7.** ЖК «Атамаларнинг ҳуқуқий маъноси» деб номланган саккизинчи бўлимида ҳужжат атамасига таъриф берилган бўлса-да, расмий ҳужжат атамасига таъриф берилмаган. Юқоридаги бўлимга расмий ҳужжат атамасини киритиш ва уни қуйидаги таҳрирда баён этиш таклиф этилган:

«**расмий ҳужжат** – шахсини тасдиқловчи, шунингдек, жисмоний   
ва юридик шахсларга ҳуқуқ бериш ёки ундан маҳрум қилиш ёхуд мажбурият юклаш ёки ундан озод қилиш ёки бошқа ҳуқуқий аҳамиятга эга бўлган факт ва воқеаларни тасдиқловчи, ҳуқуқий оқибатларни туғдирувчи, ваколатли мансабдор шахс томонидан қабул қилинган (тасдиқланган), лозим даражада тузилган ва зарурий реквизитлари мавжуд бўлган ёзма ёки электрон ҳужжат».

**8.** ЖКдаги ҳужжат атамасининг ҳам тушунчасига ўзгартириш киритиш ва уни қуйидаги таҳрирда баён этиш мақсадга мувофиқлиги тўғрисида хулосага келинган:

«**ҳужжат –**ҳуқуқий аҳамиятга эга бўлган факт ва воқеаларни тасдиқловчи, лозим даражада тузилган ва зарурий реквизитлари (имзо, муҳр (мавжуд бўлса), сана, тартиб рақами ёки электрон рақамли имзо) мавжуд бўлган ёзма ёки электрон ҳужжат».

**9.** ЖК «Атамаларнинг ҳуқуқий маъноси» деб номланган Саккизинчи бўлимига қуйидаги атамаларнинг тушунчаларини киритиш таклиф этилган:

«фуқароларнинг ҳуқуқларига ёки қонун билан қўриқланадиган манфаатларига ёхуд давлат ёки жамоат манфаатларига жиддий зиён етказиш – фуқаронинг дахлсизлигига зарар етказиш, унинг ҳаракатланиш эркинлигини чеклаш ҳамда бошқа конституциявий ҳуқуқ ва эркинликлари бузилиши хавфини юзага келтириш, шунингдек давлат ва жамоатнинг қонун билан қўриқланадиган манфаатларини ғайриқонуний тарзда жиддий чеклаш».

**III. Суд-тергов амалиётини яхшилашга оид илмий мулоҳаза ва тавсиялар:**

**1.** Ўзбекистон Республикаси Олий суди Пленумининг томонидан «Хизмат ёки мансаб сохтакорлигига оид жиноят ишлари бўйича суд амалиёти тўғрисида»ги қарори лойиҳаси ишлаб чиқилган.

**2.** Ўзбекистон Республикаси Олий суди Пленумининг 2013 йил   
6 сентябрдаги «Божхона тўғрисидаги қонунчиликни бузиш ва контрабандага оид ишлар бўйича суд амалиёти тўғрисида»ги 18-сон қарорини қуйидаги мазмундаги 121-банд билан тўлдириш таклиф этилган:

«121. Била туриб қалбаки ҳужжат тузган ёки ҳужжатга ёхуд била туриб олган қалбаки ҳужжатига сохта маълумотлар киритган ва уни божхона органларига ҳақиқий ҳужжат сифатида тақдим этган шахс Ўзбекистон Республикаси Жиноят кодекси 246-моддаси билан жиноий жавобгарликка тортилади. Бу ҳолатда шахсни Ўзбекистон Республикаси Жиноят кодексининг 209 ёки 228-моддалари билан қўшимча квалификация қилиш талаб этилмайди».

**3.** Мансаб сохтакорлигининг қуйидаги сабаблари кўрсатилган:

давлат ҳокимияти ва бошқарув органлари фаолиятининг очиқлиги   
ва шаффофлигининг етарли даражада эмаслиги;

мансабдор шахсларнинг вазифа ва ваколатларининг аниқ чегарасини ўрнатувчи қонун ҳужжатларининг етарлича такомиллаштирилмаётганлиги;

мансаб сохтакорлиги жиноят таркибини акс эттирадиган ташкилий-бошқарув омиллар қуйидагилардан иборат: а) бўш турган давлат органлари мансабдорлик лавозимларига ўтказиладиган танловлар ҳамда уларнинг сони етарли даражада эмаслиги, давлат хизматчилари ҳамда ҳокимият вакилларининг лавозимга сайланиш ёки тайинланиш тизимининг шаффоф тартиби мавжуд эмаслиги; б) мансабдор шахслар томонидан амалга ошириладиган харажатлар, жумладан давлат харидлари бўйича молиявий назоратнинг етарлича амалга оширилмаслиги; в) давлат хизматидаги хизматчиларнинг қўнимсизлиги; г) коррупцияга қарши курашиш соҳасида давлат органлари фаолиятининг талаб даражасида ўзаро мувофиқлаштирилмаслиги; д) давлат органлари мансабдор шахслари ва давлат хизматчиларининг хизмат фаолияти бўйича жамоатчилик назоратининг самарали йўлга қўйилмаганлиги.

Тадқиқ этилаётган жиноятлар содир этилишининг мафкуравий ҳамда тарбиявий омиллари сирасига қуйида келтирилганлар тааллуқли: а) коррупцион ҳолатларни бартараф этиш кампанияларининг қисқа муддат давом этиши. Мазкур ҳолат у ёки бу сиёсий фигураларни сиёсий саҳнадан улоқтириш мақсадида ўтказилади ҳамда шу жиҳатдан ҳам унинг натижадорлиги амалда сезилмайди; б) жамият аъзолари сиёсий дунёқараши лозим даражада ривожланмаганлиги. Давлат органлари мансабдор шахслари ёки давлат хизматчиларининг ўз вазифа ва ваколатларидан фойдаланишини “одат” сифатида қилиш, коррупцион ҳаракатлари учун уларни оқлаш каби ҳаракатларда намоён бўлади; в) таълим муассасаларидан бошлаб коррупцияга қарши “ҳалоллик вакцинаси” билан “эмлаш” тизимининг йўлга қўйилмаганлиги; г) мансабдор шахслар ёки давлат хизматчилари томонидан амалга оширилган мансабдорлик жиноятлари тўғрисидаги маълумот ва хабарларнинг оммавий ахборот воситаларида эркин эълон қилинишига тўсиқ қўйилиши, кенг жамоатчиликнинг мансаб сохтакорлиги ёки бошқа турдаги мансабдорлик жиноятлари содир этган мансабдор шахслар ва уларга нисбатан жазонинг муқаррарлиги принципи таъминланганлиги ҳақида ҳар доим ҳам хабардор қилинмаслиги.

**4.** Мансаб сохтакорлигига имкон берган шарт-шароитлар сифатида қуйидагиларни кўрсатиш мумкин: а) мутлоқ имтиёзлар бериш (турли преференциялар, шу жумладан бож тўловлари, қўшимча қиймат солиғи ва бошқа солиқлар бўйича имтиёзлар бериш ва ҳ.к.) ҳолатларининг мониторинги сустлиги; б) мансабдор шахсларнинг ноқонуний молиявий операцияларни амалга оширадиган шубҳали кредит ёки бошқа ташкилотлар, тижорат банклари билан яқин жиноий ҳамкорлиги; в) жиноятчилик олами вакилларининг ҳуқуқни муҳофаза қилувчи органлардан «паноҳ» излашга уриниши ва бунинг уддасидан чиқиши; г) мансабдор шахсларнинг ўз қўл остидаги ходимларининг ҳуқуқий савияси ва маданиятининг паст даражада эканлиги.

**5.** Мансаб сохтакорлигини олдини олишнинг умумий чоралари: *биринчидан,* кундалик ҳаётда ҳали ҳам учраб турадиган лоқайдлик ва бепарволик иллатлардан холос бўлиш; *иккинчидан,* мамлакат ва унинг атрофидаги содир бўлаётган воқеа-ҳодисаларга доимий дахлдорлик ҳисси билан яшаш, яъни «сен менга тегма, мен сенга тегмайман» тарзидаги ҳолатидан воз кечиш; *учинчидан,* маънавий-мафкуравий тарбия жараёнида шахсий ташаббускорликни ошириш; *тўртинчидан,* ҳар бир фуқаро ўзининг, оиласининг тақдири ва эртанги куни учун ривожланиш йўлида ғов бўлиб турган тўсиқларга қарши қатъий кураш олиб бориши; *бешинчидан,* фуқароларнинг ҳуқуқий онги ва ҳуқуқий маданияти даражасини кескин ошириш; *олтинчидан,* кенг жамоатчилик ўртасида мансабдор шахслар томонидан содир этилаётган жиноятлар ҳамда уларнинг оқибатларини тўғрисида тушунтириш ишларини олиб бориш, мансабдор шахслар фаолияти устидан жамоатчилик назорати институти механизмини такомиллаштириш, шунингдек юқоридаги каби ҳолатларни оммавий ахборот воситалари орқали ёритилишини таъминлаш, шу ҳақида кенг жамоатчиликни хабардор этиш тартибини такомиллаштириш ва ҳ.к.га алоҳида эътибор қаратиш лозимлиги тўғрисида хулосага келинган.

**6.** Мансаб сохтакорлигини олдини олишнинг махсус чоралари: *биринчидан,* расмий ҳужжатларни тузиш, уларни сақлаш, юбориш ваколатига эга бўлган мансабдор шахсларнинг масъулиятини ошириш ва улар учун махсус семинарлар ташкил этиш; *иккинчидан,* давлат бошқаруви ва ижро органларида, шунингдек мулкчилик шаклидан қатьий назар барча корхона, муассаса, ташкилотларда расмий ҳужжатларни юритиш, фойдаланиш, юбориш ва бекор қилиш юзасидан ички локал ҳужжатларни ишлаб чиқиш ва шундай тартиб белгиланган локал ҳужжатларни янада такомиллаштириш, конкретлаштириш; *учинчидан,* мансабдор шахсларнинг даромадлари ва харажатлари ҳамда кадрлар сиёсати устидан қаттиқ назорат ўрнатиш; *тўртинчидан,* жиноятчиликнинг олдини олиш юзасидан ишлаб чиқилган чоралар асослантирилганлиги, илмийлиги мансаб сохтакорлиги жинояти тўғрисида доимий равишда ушбу жиноятни содир бўлишига таъсир қиладиган ҳодисалар хақида аниқ маълумотларга эга бўлиш ва шунга мувофиқ равишда ишлаб чиқилган чораларини жамлаштирилган маълумотлар банкини яратиш; *бешинчидан,* мансабдор шахслар ва уларнинг оилаларига муносиб ҳаёт кечириш имконини берадиган иш ҳақи тайинлашни амалга ошириш кераклиги асосланган.